b'\n_START_ARTICLE_\nSalitis\n_START_SECTION_\n\xc5\xbdivljenjepis\n_START_PARAGRAPH_\nSalitis je znan predvsem iz nekaj odlomkov razprave Jo\xc5\xbeefa Flavija Contra Apionem (Proti Apionu). Jo\xc5\xbeef za te odlomke trdi, da so povzeti po Manetu. Zgleda, da je med vladanjem egip\xc4\x8danskega faraona Timaiosa v Spodnji Egipt nenadoma vdrla vojska tujcev z Bli\xc5\xbenjega vzhoda in brez boja zavzela Nilovo delto. Po zasedbi Memfisa in zelo verjetno odstavitvi Timaiosa, so \xc2\xbbosvajalci zagre\xc5\xa1ili ve\xc4\x8d grozodejstev, uni\xc4\x8dili mesta in templje in pobili ali zasu\xc5\xbenjili prebivalce. Zatem so nekoga, ki se je imenoval Salitis, izbrali za svojega kralja. Vladal je iz Memfisa in pobiral davke tako iz gornje kot spodnje de\xc5\xbeele in na najbolj strate\xc5\xa1kih mestih zgradil trdnjave\xc2\xab._NEWLINE_Zgleda, da je bila Salitisova glavna skrb obramba njegovega novega kraljestva pred Asirci. Utrdil je njegovo vzhodno mejo in na strate\xc5\xa1kih polo\xc5\xbeajih zgradil veli\xc4\x8dastne trdnjave. Na vzhodnem bregu Bubastskega rokava Nila je ustanovil mesto Avaris. Mesto je imelo izredno mo\xc4\x8dno obzidje in posadko 240.000 mo\xc5\xbe. Salitis je v Avaris hodil poleti, \xc2\xbbdelno zato, da bi vojakom pripeljal nove zaloge in jim rezdelil pla\xc4\x8de, delno pa zato, da bi jih uril, da bi se jih tujci bali\xc2\xab._NEWLINE_Salitis je umrl po 19 letih vladanja. Prestol je nasledil nek Bnon ali Beon, tudi pri\xc5\xa1lek z Bli\xc5\xbenjega vzhoda.\n_START_SECTION_\nPrepoznavanje\n_START_PARAGRAPH_\nSalitisa se je ve\xc4\x8dkrat posku\xc5\xa1alo poistovetiti s katerim arheolo\xc5\xa1ko potrjenim vladarjem. V\xc4\x8dasih so ga povezovali z vladarjem \xc5\xa0arekom ali \xc5\xa0alekom, ki je omenjen v duhovni\xc5\xa1kem rodoslovnem dokumentu iz Memfisa, in z mnogo bolj potrjenim kraljem \xc5\xa0e\xc5\xa1ijem. Nem\xc5\xa1ki egiptolog J\xc3\xbcrgen von Beckerath je trdil, da bi bil Salitis lahko povezan z Jakbimom, vladarjem iz Drugega vmesnega obdobja. Pri sedanjem obsegu znanja je Salitis \xc5\xa1e vedno neidentificiran. Znano ni niti to, kaj je njegovo ime pomenilo v egip\xc4\x8danskem jeziku, \xc4\x8deprav bi ime Saites lahko bilo povezano z mestom Sais v Nilovi delti. Domnevalo se je tudi, da bi lahko bilo povezano z nazivom \xc5\xa1allit, s katerim so naslavljali svetopoisemskega patriarha Jo\xc5\xbeefa med njegovim bivanjem v Egiptu. \xc5\xa0allit pomeni imetnik mo\xc4\x8di. Pedpostavka je zelo vpra\xc5\xa1ljiva._NEWLINE_Neprepoznaven in sporen ni samo Salitis, ampak tudi njegov egip\xc4\x8danski predhodnik Tutimaios in naslednik Bron. Slednji je poskusno poistoveten z Dedumozom II. iz Trinajste dinastije. Tudi ta povezava je vpra\xc5\xa1ljiva in precej \xc5\xa1ibka.'